ፖሊስ በሙስና የተጠረጠሩ 130 ግለሰቦች ማሰሩን አስታወቀ
በሙስና ወንጀል የተጠረጠሩ 130 ግለሰቦች በቁጥጥር ስር መዋላቸውን የፌዴራል ፖሊስ ኮሚሽን አስታወቀ።የኮሚሽኑ ኮሚሽነር ጄኔራል ልዩ አማካሪ ኮማንደር ደስታ አስመላሽ በሰጡት መግለጫ የሙስና ወንጀሎችን መመርመር ከጀመረ በኋላ ከህዝብ፣ ከመንግስትና መንግስታዊ ካልሆኑ ተቋማት 260 የሚሆኑ የሙስና ወንጀል ጥቆማዎች እንደደረሳቸው ነው ያመለከቱት ።በሙስና ወንጀል ከተጠረጠሩ 260 ግለሰቦች መካከል130ዎቹ በቁጥጥር ስር መዋላቸውን ገልጸዋል ።ከእነዚህም ውስጥ 13 ተጠርጣሪዎች ላይ የሃብት ንብረት እገዳ መጣሉን ነው ያስታወቁት ።በስምንት ትላልቅ አክሲዮኖች፣ በአራት ህንጻዎች፣ በ49 ተሽከርካሪዎች፣ በ22 መኖሪያ ቤቶችና በሁለት ፋብሪካዎች ላይ እገዳ መደረጉንም ኮማንደር ደስታ ገልጸዋል።የተቀሩት  የሙስና ወንጀል ተጠርጣሪዎች ደግሞ በቁጥጥር ስር ውለው ምርመራ እየተደረገባቸው ሲሆን፤ ከተጠርጣሪዎቹ መካከል የመንግስት አመራር አካላትና ባለሙያዎች እንደሚገኙበት ጠቁመዋል ።በዚህ ሳምንት መጀመሪያ ላይ የአዲስ አበባ ፖሊስ ኮሚሽን በሙስና ወንጀል የተጠረጠሩ 125 ግለሰቦችን ከትናንት በስቲያ በቁጥጥር ስር ማዋሉ ይታወሳል-(ኢ ዜ አ )።